Teresita Center 


Teresita Center, antes tabata 
International Seamen?s Club, unda 
marineronan tabata pasa nan 
tempo liber, comunica cu nan 
famianan y haya tur sorto di ayudo 
mientras nan ta traha riba lama y 
leu for di cas. Un club cu a habri 
oficialmente na aña 1934 den un 
cas di palo. Despues a move pa 
esun actual y despues cu su remodelacion a habri oficialmente dia 7 di 
augustus 1959. Segun mi ta compronde cu na aña 1977, el a dal sera su 
portanan, motibo ainda desconoc1. 





E edificio ak a wordo traha riba 
tereno di Diocesis. E tempo ey 
Notario Thijssen, den e traspaso, a 
inclui un clausula cu ta bisa cu dia 
e luga aki sera, Diocesis lo tin e 
prome opcion y derecho riba e 
propiedad. Poco lo e por a 
imagina cu e clausula akı tabatin 
asina hopi balor. 





Cu ayudo di Notario A. Eman e edificio a wordo pasa over pa e Diocesis 
di Willemstad na januarı 1982. Despues di reparacionnan extensivo y 
benta di inventario, etc., Teresita Center a habri oficialmente dia 26 di 
december 1982. Na inicio di aña 1983, a busca un famia cu por a maneha 
e centro, por ehempel, den cuido, mantencion y limpiesa, cuminsando dia 
] di augustus 1983. 


Den e añanan cu a sigui, e centro a crece den un luga hopi activo pa 
reunionnan di diferente grupo den e parokia. E directiva a zorg pa e 
centro keda den un espirito religioso. Den cuminsamento di 1990 e 
edificio a cuminsa mustra cu e tabatin mester di reparacion urgente. E 


comision financiero a wordo yama pa yuda cu e situacion. Pastoor 
Janssen, kende tabata un miembro di e comision financiero di e Diocesis, 
cu asistencia di Aruba Bank, y un contratista local a traha plan pa duna e 
edificio un cara nobo. Tambe tabatin un plan pa organisa unNochi 
Caribense semanal cu e meta pa atrae turista pa San Nicolas y e centro, 
Un podium y sistema di lus y sonido a wordo regala entre otronan pa e 
proposito aki. Sinembargo, e idea nunca a formalisa, y e centro a keda 
inoperabel, ningun actividad pa recauda fondo tabata necesario pa sigui 
mantene, solamente pa e padvindernan y grupo di oracion kendenan a 
ocupa e centro semanalmente. Tambe tin bes ta permiti pa tene fiesta 
familiar pero cu hop1 respet pa motibo di su localidad pega cu e misa. 


E comision financiero di Diocesis a wordo enfrenta cu e problema kiko 
pa haci cu e edificio, bende of tene. Tabata pastoor di e parokia hunto e 
cooperadornan pastoral cu a dicidi di purba convence e comision 
financiero pa no bende, pero pasa e edificio pa e parokia. E idea a wordo 
acepta y e parokia a wordo notifica na cuminsamento di aña 2004 pa 
acepta a proposicion pa e traspaso. 


Bou direccion di Pastoor Canuto (Toty) Fuentebella, un comision a 
wordo lanta pa bin cu plan pa reactiva e centro. 





Asina nos por ripara cu e club a keda activo y varios actividad ta wordo 
celebra den e centro aki. Un di e actividadnan cu mas a resalta den 
Teresita Center te awo tabata dia 24 di april 2014 cu un ceremonia di 


condecoración a tuma luga den e centro aki. Gobernador, Sr. Fredis 
Refunjol e entrega e mainta aki diesun condecoración, celebrando e 
momento historico di e prome Dia di Rey pa nos pais hoben y pa di 
prome biaha den historia, den Teresita Center y tambe na San Nicolas. Pa 
motibonan tecnico organisatorio cinco persona mas no por tabata presente 
pa ricibi e “lintje”. Gobernador a bisa cu nan lo ricibi esaki riba un otro 
dia. 


Un mainta sumamente bunita pa mira esnan den nos comunidad cu ta 
dedica nan tempo liber den trabounan humanitario wordo honra. 


(E storia aki ta posibel, danki na mi amigo riba Facebook, Sr. Elias 
Wilson cu a bay busca e informacion den e archivo di parokia. Hop1 
danki amigo Elias.) 

